Document ID: /roh_data/filtered/fineweb-2-filterrobots_roh.jsonl.gz/68509

Il pilot da töf da la Moto2 Luis Salom è mort
- Venderdi, 3.6.2016, 18:01
Il Spagnol da 24 onns ha gì in accident oz en il trenament liber per il Grond premi da la Catalugna. Il pilot da töf è suenter ina operaziun urgenta mort en l’ospital.
En in storta ha Salom pers la controlla da sia maschina ed è cupitgà grevamain. Il giuven Spagnol da 24 onns è vegnì transportà en l’ospital. Malgrà in operaziun immediata è Salom mort curt suenter.
Luis Salom è sa participà a 118 grond premis da töf ed ha gudagnà 9 cursas, tuttas en la classa da Moto3. En la classa da Moto2 era Luis Salom il collega d’equipa dal pilot svizzer Jesko Raffin.
Emprima unfrenda mortala dapi il 2011
Salom è tenor statisticas internaziunalas la 48avla unfrenda mortala durant in campiunadi internaziunal da töf dapi il 1949. Il dumber total da pilots da töf ch’èn morts durant cursas è bler pli auts. En la MotoGP è sco ultim Marco Simoncelli morts ils 23 d’october 2011 durant il Grond premi da Sepang.